Notum sit omnibus hominibus quod nos duo fratres Joscerannus et Albuinus filii Albuini derelinquimus sive reddimus ac donamus sacrosanctae ecclesiae de Marciniaco super altare cum libro missali in praesentia et per laudamentum domni Gaufredi principis de Sinemuro a quo beneficium istud habebamus, nostram partem decimarum ecclesiae de Marciniaco, hoc est totam medietatem omnium decimarum, illarum scilicet quas nos et alii laici tenebamus, aliam vero medietatem retinuit frater noster Hilio. Hanc autem donationem facimus pro remedio animarum nostrarum, et patris nostri Albuini et matris nostrae Gaulburgis et omnium propinquorum nostrorum. De qua re nos ambo fratres suprascripti fidem facimus ac fidejussores sumus in manu domni Gaufredi principis, et monachorum ipsius loci praesentium et futurorum ut ita teneamus sine omni fraude. At si aliquis fuerit qui istud donum infringere voluerit vel in aliquo interpellaverit, seu auferre voluerit, cum omni ingenio ac virtute nostra adjutores simus ipsius ecclesiae et monachorum contra omnes eis adversantes ex hoc, et legales testes in omni curia. Quod si non fecerimus, habeant potestatem ipsi monachi, et illi quibus jusserunt, depignerare nos propter hoc, et nos vadimonium nostrum eis non prohibebimus. Et insuper laudamus habere illis partem aliam, quandocumque potuerint, a fratre nostro Hilione. Testes sunt: domnus Gaufredus princeps, Artaldus de Barga et Girardus frater ejus, Guigo Minus Cautus, Ugo de Solmag, Guigo Migleth, Petrus Titio, Umbertus et Tetbaldus Gaben et Gualannus. Praesentibus monachis Renchone et Bernardo, Stephano et Amico fuit actum hoc.